**Κάδος κομποστοποίησης στο σχολείο μας**

Αγαπητοί γονείς,

σας ενημερώνουμε ότι στο σχολείο μας θα λειτουργήσει πρόγραμμα **κομποστοποίησης**, σε συνεργασία με το διδακτικό προσωπικό και το Δήμο Γαλατσίου, για την παραγωγή οργανικού, φυσικού μίγματος (κομπόστ).

Το Τμήμα Παιδείας του Δήμου μας, μας προμήθευσε κάδο κομποστοποίησης (χωρητικότητας 380 λίτρων, κατασκευασμένο από πολυπροπυλένιο, υλικό φιλικό προς το περιβάλλον και ανθεκτικό στην υπεριώδη ακτινοβολία UV και τις καιρικές συνθήκες) και πριονίδι. Εμείς θα πρέπει να συλλέξουμε και να εναποθέσουμε σε στρώσεις στον κάδο, διάφορα οργανικά υπολείμματα όπως **λαχανικά**, **χορταρικά** , **υπολείμματα** φρούτων και *στάχτη* από τζάκι.

Όταν ολοκληρωθεί η διαδικασία της κομποστοποίησης, το παραγόμενο κομπόστ μπορεί να χρησιμοποιηθεί από τους μαθητές για λίπανση των φυτών και των δέντρων του σχολείου μας και για φύτευση σπόρων σε ατομικά γλαστράκια που θα μας προμηθεύσει το Τμήμα Παιδείας.

Ο κάδος θα τοποθετηθεί στον κήπο του σχολείου μας, σ’ ένα φυσικό και προστατευμένο περιβάλλον. Άμεση πρόσβαση θα έχουν οι εκπαιδευτικοί, τα μέλη του συλλόγου και όποιος άλλος από εσάς εκδηλώσει ενδιαφέρον να βοηθήσει σε αυτό το εγχείρημα, καθώς και οι μαθητές υπό την επίβλεψη των δασκάλων τους.

Μέσα από αυτή τη δράση, δίνεται η δυνατότητα στους μαθητές με βιωματικό τρόπο, να γνωρίσουν τη διαδικασία της κομποστοποίησης, την αναγκαιότητα και τη χρησιμότητά της και να ευαισθητοποιηθούν για περιβαλλοντικά ζητήματα.

**Καθημερινά θα υπάρχουν σακούλες σκουπιδιών, έξω από το σχολείο, στις οποίες μπορείτε να ρίχνετε ΜΟΝΟ υπολείμματα φρούτων, λαχανικά και χορταρικά, κομμένα σε μικρά κομμάτια.**

**Ας ενώσουμε τις δυνάμεις μας για να προσφέρουμε ξεχωριστές εμπειρίες στα παιδιά μας!**

 **Η Πρόεδρος του Δ.Σ.**

 **Γερανίου Βασιλική**